Vrydag, 9 Oktober 2020
Hier is tans 94 433 artikels in Afrikaans.
Die Japanse nasionale rugbyspan (Japannees: ラグビー日本代表, Ragubī Nihon Daihyō; ook bekend as Die Kersiebloeisels of Sakura, en meer onlangs die Dapper Bloeisels) is die nasionale rugbyspan van Japan en verteenwoordig dié land tydens internasionale wedstryde (toetswedstryde). Rugby word in Japan deur die Japanse Rugbyvoetbalunie (Japan Rugby Football Union, JRFU), wat in 1926 gestig is, geadministreer. Japan het tot dusver aan elke rugbywêreldbekertoernooi deelgeneem en in 2019 vir die eerste keer die kwarteindstryd behaal. Japan is tans (Oktober 2020) negende op Wêreldrugby se wêreldranglys gelys. Japan word sedert Mei 2020 deur Wêreldrugby as 'n Vlak 1-span beskou.
Die span neem aan die jaarlikse Stille Oseaan Nasiesbeker deel, saam met Fidji, Kanada, Samoa, Tonga en die Verenigde State. Japan het voorheen ook aan die Asiatiese Kampioenskap deelgeneem en dié toernooi 25 keer gewen, by verre meer as enige ander span. Japan is tradisioneel die sterkste rugbymag in Asië en het tot dusver aan elke rugbywêreldbekertoernooi, wat sedert 1987 gehou is, deelgeneem; hulle het in 2019 die eerste toernooi op Asiatiese bodem en buite die "tradisionele tuiste van rugby" gehuisves. Daarbenewens het Japan sodoende die eerste Vlak 2-span geword om 'n rugbywêreldbekertoernooi aan te bied en die Japanse nasionale rugbyspan is net een van twee Vlak 2-spanne (die ander is Kanada) wat by elke rugbywêreldbekertoernooi verskyn het.
Japanse rugby dateer terug na 1866, toe dit in die verdragshawens gespeel is. Die eerste plaaslike universiteitsspanne is in 1899 gestig en Japan se eerste bekende internasionale wedstryd is in 1932 teen 'n Kanadese span gespeel. Beroemde Japanse wedstryde sluit in 'n oorwinning oor die Opkomende All Blacks in 1968 en 'n net-net 3–6-nederlaag teen Engeland in 1971. Beroemde Japanse oorwinnings sluit in 'n 28–24 oor Skotland XV in 1989 en 'n 23–8 oor Wallis in 2013. Tydens die Rugbywêreldbeker 2007 het Japan met 12–12-gelykop gespeel teen Kanada. In 2011 het Japan verbeter deur die Stille Oseaan Nasiesbeker 2011 teen Fidji, Samoa en Tonga te wen. Verdere vooruitgang is getoon toe Japan in 2014 tien agtereenvolgende toetsoorwinnings behaal het ('n rekord vir 'n Vlak 2-span) en vir die eerste keer onder die wêreld se tien beste spanne was. Dit het in 2015 voortgeduur toe hulle hul eerste van drie groot verrassings behaal en die Springbokke tydens die Rugbywêreldbeker 2015 se poelfase met 34–32 oorrompel het. In onlangse jare het Japan teen opponente van gehalte te staan gekom, en het relatief goed gevaar met kwaliteitsuitslae soos 'n gelykopuitslag teen Frankryk en 'n skraps verloor teen Wallis in Cardiff. Hul tweede groot verrassing was 'n 19–12-oorwinning oor die destydse nommer 2-span Ierland tydens die Rugbywêreldbeker 2019 se poelfase. Vervolgens het hulle ná 'n 28–21-oorwinning oor Skotland tot hul eerste kwarteindstryd gevorder, maar is deur die uiteindelike kampioen Suid-Afrika met 26–3 geklop.
Ligging van die omstrede Republiek Artsach
Die 2020-Nobelprys vir Letterkunde word aan die Amerikaanse digteres en essayis Louise Glück toegeken "vir haar onmiskenbare digterlike stem wat met strenge skoonheid die individuele bestaan universeel maak".
Tydens 'n referendum in Nieu-Kaledonië stem 53,3% van die stemgeregtiges ten gunste van die status quo as 'n oorsese gebied van Frankryk.
Nuwe gevegte bars uit tussen Armenië en Azerbeidjan in die omstrede gebied Republiek Artsach.
Die Amerikaanse president Donald Trump, en sy vrou Melania Trump, toets beide positief vir die koronavirus. Hy was vir enkele dae in 'n militêre hospitaal opgeneem en behandel.
President Ramaphosa kondig aan dat Suid-Afrika se algehele staat van inperking weens die koronaviruspandemie na vlak 1 verlaag word vanaf 20 September, sodat die meeste alledaagse aktiwiteite dringend hervat kan word.